**ΠΕΡΙΛΗΨΗ**

Το **18ο Δημοτικό Σχολείο Καβάλας** ιδρύθηκε το 1959, αρχικά λειτούργησε ως 2/τάξιο με την ονομασία **Δημοτικό Σχολείο Κηπουπόλεως Καβάλας**, με απόφαση που δημοσιεύτηκε στο υπ’ αριθ 142/13-07-1959 ΦΕΚ.

Δύο χρόνια μετά, το 1961 το Σχολείο προβιβάζεται σε 3/τάξιο, ξεκινώντας έτσι μία πορεία σταδιακής αύξησης του μαθητικού δυναμικού του.

Τη χρονιά που ιδρύθηκε το Σχολείο οι μαθητές που φοίτησαν σ’ αυτό ήταν 113.

Τα επόμενα χρόνια ο αριθμός των μαθητών αυξάνονταν συνεχώς ως την περίοδο 1980-1983 που έχουμε τον μέγιστο αριθμό 353 μαθητές. Ακόμη και σήμερα το Σχολείο είναι το μεγαλύτερο του Νομού Καβάλας με 250 μαθητές.

Η αρχική ονομασία του Σχολείου “Δημοτικό Σχολείο Κηπουπόλεως Καβάλας” θα αλλάξει το 1972 σε “18ο Δημοτικό Σχολείο Καβάλας”.

Αρχικά το Σχολείο στεγάστηκε σε τριώροφη πολυκατοικία, στην οδό Θέμου Κορνάρου, ιδιοκτησίας κ. Δελημπάση δίπλα στην ενορία της Αγίας Ειρήνης. Το Σεπτέμβριο του 1977 μεταφέρθηκε στο νέο διδακτήριο που ολοκληρώθηκε στην οδό Μαρτζώκη 6 στην Κηπούπολη Καβάλας.

**Καταγωγή των οικογενειών των μαθητών, πολιτισμική σύνθεση, εργασία των κατοίκων.**

**Καλαμίτσα, Κηπούπολη**: Κατασκευάστηκαν κατοικίες το 1951 κατά την επανέναρξη της προσπάθειας στέγασης των προσφύγων.

Από τα αρχεία του Σχολείου βρίσκουμε ότι οι πρώτοι μαθητές το 1959 ήταν από φτωχές οικογένειες με χαμηλό μορφωτικό επίπεδο. Η εικόνα αυτή διατηρήθηκε σίγουρα ως το 1977 τελευταία χρονιά που βρίσκουμε στο αρχείο του Σχολείου επαγγέλματα γονέων.

Η εικόνα αυτή αρχίζει να αλλάζει σταδιακά από το 1985 και μετά όταν πολλές οικογένειες, αστικές, εγκαταλείπουν το υποβαθμισμένο κέντρο της Πόλης και μετοικούν στην Κηπούπολη και στην Καλαμίτσα.

Σήμερα με μια πρώτη ματιά στα επαγγέλματα των γονέων των μαθητών, αλλά και από την καθημερινή μας σχέση με τους μαθητές μας και τους γονείς τους, διαπιστώνουμε ότι η κοινωνική διαστρωμάτωση έχει πλήρως μεταβληθεί. Η πλειονότητα των οικογενειών ανήκει στην μεσοαστική και αστική τάξη, με πολύ υψηλό μορφωτικό επίπεδο.